Document ID: 32012D0005

EIROPAS PARLAMENTA UN PADOMES LĒMUMS
(2011. gada 13. decembris),
ar ko groza 2006. gada 17. maija Iestāžu nolīgumu par budžeta disciplīnu un pareizu finanšu pārvaldību attiecībā uz daudzgadu finanšu shēmu, lai segtu ITER projekta papildu finanšu vajadzības
(2012/5/ES)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību (1),
ņemot vērā Eiropas Komisijas priekšlikumu,
tā kā:
(1)
Eiropas Parlaments, Padome un Komisija 2011. gada 1. decembra trialoga sanāksmē vienojās par kārtību, kādā tiks piešķirts papildu finansējums ITER projektam. Lai piešķirtu šo finansējumu, ir jāpārskata daudzgadu finanšu shēma 2007.-2013. gadam saskaņā ar Iestāžu nolīgumu, saistību apropriāciju maksimālo apjomu 1.a izdevumu kategorijā 2012. gadā palielinot par EUR 650 miljoniem pašreizējās cenās un 2013. gadā - par EUR 190 miljoniem pašreizējās cenās.
(2)
Lai pilnībā kompensētu 1.a izdevumu kategorijas saistību apropriāciju maksimālā apjoma palielinājumu 2012. un 2013. gadam, tiks samazināts 2. izdevumu kategorijas saistību apropriāciju maksimālais apjoms 2011. gadam un 5. izdevumu kategorijas saistību apropriāciju maksimālais apjoms 2011. un 2012. gadam.
(3)
Lai saglabātu pareizu attiecību starp saistībām un maksājumiem, tiks koriģēts maksājumu apropriāciju maksimālais gada apjoms. Attiecībā uz maksājumu vajadzībām 2007.-2013. gadam šī korekcija būs neitrāla.
(4)
Tālab jāizdara attiecīgi grozījumi 2006. gada 17. maija Iestāžu nolīguma I pielikumā (2),
IR PIEŅĒMUŠI ŠO LĒMUMU.
Vienīgais pants
Iestāžu nolīguma par budžeta disciplīnu un pareizu finanšu pārvaldību I pielikumu aizstāj ar šā lēmuma pielikumu.
Strasbūrā, 2011. gada 13. decembrī

Labels: 7
2
15
14